iOS er gjort klar til Apple AirTags-lancering

Apple har frigivet den tredje betaudgave af iOS 14.5 til udviklere og den rummer interessant nyt, der mere end antyder, at Apple AirTags er lige om hjørnet. Der er nemlig blivet tilføjet en Genstande-menufane i Find-app’en, så man nu kan lokalisere både personer, enheder og løse genstande, såsom tasker og hovedtelefoner. Det fortæller websitet 9to5Mac, der har rodet efter nyheder i betaen.

Når Find app’en åbnes første gang efter opdateringen, præsenteres en velkomstskærm, der fortæller om nyhederne i app’en. Her står det også sort på hvidt (eller hvidt på sort i Dark Mode), at Find nu understøtter lokalisering af genstande.

Ved at gå ind på Genstande-menuen kan der tilføjes smart tags; både Apples egne AirTags og fra andre producenter. Det betyder, at enheder fra eksempelvis Tile eller Samsung også kan bruges sammen med Apples økosystem.

De seneste rygter siger, at AirTags bliver lanceret i løbet af denne måned; sandsynligvis under et event, hvor også en ny iPad Pro lanceres. Det bliver et, gætter vi på, virtuelt event endnu en gang.

Der gættes på, at Apple AirTags kommer i to størrelser og at de vil have udskiftelige batterier.

Samsung nåede at overhale Apple indenom, da de lancerede deres egne Galaxy SmartTag og Galaxy SmartTag Plus sammen med Galaxy S21-serien. Deres løsning fungerer over SmartThings-standarden; SmartTag udelukkende via Bluetooth og SmartTag Plus via Ultra Wide Band, UWB, som også AirTags forventes at benytte.

iOS er gjort klar til Apple AirTags-lancering